b'\n_START_ARTICLE_\nFrater\n_START_SECTION_\nOpis\n_START_PARAGRAPH_\nFrater zraste do 40 cm v dol\xc5\xbeino, dose\xc5\xbee pa te\xc5\xbeo do 1,30 kg. Ime je dobil po \xc4\x8drni pegi v obliki ovratnika, ki spominja na duhovni\xc5\xa1ko kapuso. Pega se za\xc4\x8dne na sredini \xc5\xa1kr\xc5\xbenega poklopca, se nadaljuje za glavo preko hrbta in se kon\xc4\x8da na sredini drugega \xc5\xa1kr\xc5\xbenega poklopca. Druga temna pega v obliki prstana se nahaja okoli korena repne plavuti. \xc4\x8crne pege so pri mlaj\xc5\xa1ih primerkih bolj izrazite kot pri starej\xc5\xa1ih. Telo ribe je ovalno in bo\xc4\x8dno mo\xc4\x8dno stisnjeno ter pokrito z dokaj velikimi luskami. Po zgornji strani je rumenkasto do temno zlato sive barve, po trebuhu pa je frater belo srebrn. Po bokih ima slabo vidne zlatorumene proge. Glava teh rib je majhna, majhna pa so tudi usta.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nManj\xc5\xa1i fratri se zadr\xc5\xbeujejo ob obalah in niso izbir\xc4\x8dni glede pora\xc5\xa1\xc4\x8denosti morskih tal. Odrasle \xc5\xbeivali se zadr\xc5\xbeujejo v ve\xc4\x8djih globinah, do globine 100 metrov, kjer se zadr\xc5\xbeujejo v razpokah med skalami. Najbolj pogosti so na strmih obalah z raz\xc4\x8dlenjenim kamnitim dnom. Pogosto zaidejo tudi v somornico in niso redki v braki\xc4\x8dnem pasu. Mlaj\xc5\xa1e ribe se pogosteje zdru\xc5\xbeujejo v jate kot odrasle ribe, ki so pogosto tudi samotarske. Pogosto se zadr\xc5\xbeujejo v bli\xc5\xbeini drugih ribjih vrst, kot so ov\xc4\x8dica in trlja._NEWLINE_Drsti se sredi in proti koncu jeseni, med drstenjem pa se mu glava obarva v bolj \xc5\xbeive modre odtenke._NEWLINE_Fratra najdemo povsod po Jadranu, Sredozemlju in na vzhodnih obalah Atlantika od severnih obal \xc5\xa0panije do Senegala.'